b'\n_START_ARTICLE_\nJuhani Pohjanpalo\n_START_PARAGRAPH_\nJuhani Pohjanpalo (sukunimi vuoteen 1906 Friis; 24. huhtikuuta 1866 Kalajoki \xe2\x80\x93 1. kes\xc3\xa4kuuta 1931 Pietarsaari) oli suomalainen tehtailija ja valimo- ja konepaja-alalla toimineen Veljekset Friis Oy:n perustaja._NEWLINE_Pohjanpalon is\xc3\xa4 oli Kalajoen lukkari Johan Friis. H\xc3\xa4n ty\xc3\xb6skenteli koulua k\xc3\xa4ydess\xc3\xa4\xc3\xa4n loma-aikoina apulaisena Kalajoella sijainnessa Leander Helanderin messinkivalimossa jossa valmistettiin messingist\xc3\xa4 muun muassa kynttil\xc3\xa4njalkoja, kynttil\xc3\xa4kruunuja ja erilaisia koriste-esineit\xc3\xa4. Pohjanpalo hankki valimossa viiden vuoden aikana hyv\xc3\xa4n metallialan ammattitaidon ja suoritti my\xc3\xb6s Oulussa kauppakoulun 1883. Vuonna 1884 Pohjanpalo perusti oman metalliverstaan jonka toimintaan tuli mukaan my\xc3\xb6s h\xc3\xa4nen veljens\xc3\xa4 Tuomas ja Matti Pohjanpalo sek\xc3\xa4 is\xc3\xa4 Johan Friis. Yritys rekister\xc3\xb6itiin 13. lokakuuta 1885 toiminimell\xc3\xa4 Weljekset Friis._NEWLINE_Verstas toimi aluksi 25 neli\xc3\xb6n pajarakennuksessa Kalajoella. Sen yhteyteen oli ehditty jo rakentaa rautavalimo kun tehdasrakennus paloi 1888. Yrityksen toiminta jatkui kuitenkin t\xc3\xa4st\xc3\xa4 vastoink\xc3\xa4ymisest\xc3\xa4 huolimatta ja 1895 perustettiin uusi tehdas Kokkolan Ykspihlajaan. Juhani Pohjanpalo ryhtyi johtamaan Kokkolan tehdasta kun muut veljekset ja is\xc3\xa4 j\xc3\xa4iv\xc3\xa4t Kalajoen tehtaalle. Kalajoella toiminta jatkui viel\xc3\xa4 noin kymmenen vuotta mutta v\xc3\xa4hitellen kaikki valmistus siirtyi Kokkolan tehtaalle. _NEWLINE_Friisin palaveluksessa oli vuonna 1900 noin 250 henkil\xc3\xb6\xc3\xa4. Tehtaassa valmistettiin erilaisia valut\xc3\xb6it\xc3\xa4 kuten kirkonkelloja, uuninluukkuja ja valurautakamiinoita sek\xc3\xa4 muun muassa h\xc3\xb6yrykoneita, hammasrattaita, vesipumppuja, \xc3\xa4keit\xc3\xa4 ja sahakoneistojen raameja. My\xc3\xb6hemmin valmistusohjelmaan tulivat 1910-luvulla rautatievaunut ja 1930-luvulla s\xc3\xa4hk\xc3\xb6- ja asetyleenihitsauslaitteet. Veljekset Friis harjoitti 1900-luvun alussa my\xc3\xb6s tukku- ja tuontikauppaa ja toi maahan muun muassa polkupy\xc3\xb6ri\xc3\xa4. _NEWLINE_Vuonna 1901 perustettiin my\xc3\xb6s Suomen K\xc3\xb6ysitehdas Ykspihlajan radan varteen. T\xc3\xa4t\xc3\xa4 pitki\xc3\xa4 k\xc3\xb6ysi\xc3\xa4 valmistanutta tehdasta johti Matti Pohjanpalo ja se oli toiminnassa aina vuoteen 1910 saakka jolloin 100 metri\xc3\xa4 pitk\xc3\xa4 tehdasrakennus tuhoutui salaman sytytt\xc3\xa4m\xc3\xa4ss\xc3\xa4 tulipalossa. K\xc3\xb6ysitehdasta ei tulipaloan j\xc3\xa4lkeen en\xc3\xa4\xc3\xa4 rakennettu uudelleen. Friisin veljeksill\xc3\xa4 oli my\xc3\xb6s 1908 perustettu kookosmattokutomo, 1910 perustettu laivatelakka, rautakauppa, mylly, tiilitehdas ja Pohjanmaan myllynkivitehdas sek\xc3\xa4 Pohjanmaan Insin\xc3\xb6\xc3\xb6ritoimisto._NEWLINE_Juhani Pohjanpalo oli yhdess\xc3\xa4 veljiens\xc3\xa4 kanssa perustamassa Kokkolan suomalaista yhteiskoulua ja Keski-Pohjanmaan Osuuskauppaa. Pohjanpalon tyt\xc3\xa4r Vieno meni 1922 naimisiin kirjailija V. A. Koskenniemen kanssa. Kirjailija Teuvo Pakkala taas oli jonkin aikaa Pohjanpalojen palveluksessa konttoristina ja toimi my\xc3\xb6s Suomen K\xc3\xb6ysitehtaan kauppaedustajana._NEWLINE_Juhani Pohjanpalo oli naimisissa vuodesta 1888 Hilma Amanda Pahikkalan kanssa. Heill\xc3\xa4 oli kymmenen lasta. Juhani Pohjanpalo kuoli keuhkosy\xc3\xb6p\xc3\xa4\xc3\xa4n vuonna 1931._NEWLINE_Veljekset Friis Oy toimi Kokkolan Ykspihlajassa vuoteen 1959 saakka. Yhti\xc3\xb6n toiminta jatkui viel\xc3\xa4 Kokkolan Vitsarissa aina vuoteen 1968 saakka. Enimmill\xc3\xa4\xc3\xa4n Friisin tehtaiden palveluksessa oli Kokkolassa 600\xe2\x80\x93700 henkil\xc3\xb6\xc3\xa4.'